SL Uradni list Evropske unije C 455/11

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 455/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

Uredba Sveta (ES) št. 510/2006 o zaščiti geografskih označb in označb porekla za kmetijske proizvode in živila (2)

„WEST WALES CORACLE CAUGHT SEWIN“

ES št.: UK-PGI-0005-01180 – 12.11.2013

ZGO ( X ) ZOP ( )

1. Ime

„West Wales Coracle Caught Sewin“

2. Država članica ali tretja država

Združeno kraljestvo

3. Opis kmetijskega proizvoda ali živila

3.1 Vrsta proizvoda

Skupina 1.7: Sveže ribe, mehkužci in raki ter iz njih pridobljeni proizvodi

3.2 Opis proizvoda, za katerega se uporablja ime iz točke 1

„West Wales Coracle Caught Sewin“ je ime za ribe vrste Salmo trutta, ulovljene z uporabo stare tradicionalne valižanske metode ribolova s čolni coracle.

Sveža morska postrv „West Wales Coracle Caught Salmon“ je svetlo srebrne barve s številnimi črnimi pikami nad pobočnico in pod njo. Meso morske postrvi je čvrsto, ima dober mišični tonus in vonj po sveži ribi. Je značilne svetlo blede rožnate barve, vendar se ta lahko nekoliko razlikuje, saj se morske postrvi prehranjujejo samo v morju, zato na barvo mesa vpliva njihova morska prehrana.

Morske postrvi „West Wales Coracle Caught Sewin“ so edinstvene, saj jih ulovijo takoj, ko iz morja vstopijo v rečni sistem, v nizkih in bibavičnih vodah reke. Znak te „svežosti“ je, da so ob odstranitvi njihovega drobovja v njem še vedno ostanki njihove morske prehrane, kot so peščenke. Ribe so sveže, imajo čvrsto meso in izredno razvite mišice, zaradi česar imajo gostejšo teksturo. Imajo vidno podolgovato atletsko obliko, zaradi dolgotrajnega selitvenega plavanja in visokokakovostnih območij prehranjevanja v morju pa nimajo pretiranih maščobnih naslag. Splošna oblika in velikost morskih postrvi „West Wales Coracle Caught Sewin“ sta odvisni od njihove divje narave. Morska postrv „West Wales Coracle Caught Sewin“ ne vsebuje umetnih aditivov in/ali barvil.

Morska postrv „West Wales Coracle Caught Sewin“ tehta najmanj 1 kg in največ 10 kg. Imeti mora popoln vzorec in ne sme imeti nepravilnega repa, plavuti ali glave. Poleg tega je riba precej okrogla in kompaktna. Rob repne plavuti je običajno raven ali izbočen. Koren repne plavuti je širok, zgornja čeljust pa sega prek zadnjega roba očesa. Morske postrvi „West Wales Coracle Caught Sewin“ se s čolni coracle lovijo posamično in ne v skupinah, zato niso tako izpostavljene tveganju poškodb mesa in nepravilnostim, ki so pogoste pri drugih gojenih ali z mrežo ulovljenih morskih postrvih. To prispeva k prehranski kakovosti morskih postrvi „West Wales Coracle Caught Sewin“, ki imajo nepoškodovano čvrsto meso in gosto teksturo.

Pripravljena morska postrv „West Wales Coracle Caught Sewin“ ima značilen nežen in fin „maslen“ okus z rahlim priokusom po „oreščkih“ ter edinstveno (blago in čisto) svežo aromo.

Morske postrvi „West Wales Coracle Caught Sewin“ se prodajajo predvsem cele in večinoma sveže ulovljene, čeprav se lahko prodajajo tudi zamrznjene.

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebne faze proizvodnje, ki jih je treba izvajati na opredeljenem geografskem območju

Morske postrvi „West Wales Coracle Caught Sewin“ morajo biti ulovljene z uporabo stare tradicionalne metode ribolova s čolni coracle med sezono ribolova morske postrvi, ki je odvisna od tega, v kateri od treh rek v Zahodnem Walesu se lovi:

— v reki Tywi: od 1. marca do 31. julija;

— v reki Teifi: od 1. aprila do 31. avgusta;

— v reki Taf: od 1. marca do 31. julija.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

—

4. Jedrnata opredelitev geografskega območja

Naslednja območja rek Tywi, Taf in Teifi v Zahodnem Walesu:

Reka Tywi Del reke, ki leži med ravno navidezno črto, ki preči reko Tywi pri železniški črpalni postaji blizu stare tovarne bele pločevine (koordinata v britanskem nacionalnem sistemu (NGR) SN 420205)), in ravno navidezno črto, ki preči reko Tywi na NGR SN 394137.

Reka Teifi Del reke, ki leži med mostovoma Cardigan in Llechryd.

Reka Taf Del reke, ki leži med glavnim cestnim mostom na cesti A477 med Carmarthenom in Pembrokom ter približno 1,6 km v smeri toka do ravne navidezne črte, ki preči reko Taf od točke Wharley do točke Ginst.

5. Povezava z geografskim območjem

5.1 Posebnosti geografskega območja

Valižanska morska postrv (Sewin) je genetska vrsta lokalno prilagojene ribe, ki raste hitreje in živi dlje od morskih postrvi iz drugih regij. Zanjo sta značilni teža, ki je večja od povprečne, in sposobnost drstenja več let zapored. Nekatere od najplodnejših rek Britanskega otočja za morsko postrv so v Walesu. Primerjava najboljših 30 valižanskih rek z morskimi postrvmi v zadnjih petih letih uvršča reki Tywi in Teifi na prvo in drugo mesto. Voda v rekah Taf, Tywi in Teifi je visoke kakovosti, ki jo redno spremlja in beleži valižanska organizacija za naravne vire Natural Resources Wales. Izviri vseh treh rek so globoko v Kambrijskem gorovju ali gorovju Preseli na zelo podeželskih zbirnih območjih, na katerih prevladujejo travnate površine in za katera je značilno, da na njih ni industrije. Reki Tywi in Teifi sta bili v skladu z evropsko direktivo o habitatih opredeljeni kot posebni ohranitveni območji. Tri reke imajo zelo nizko raven onesnaženja z oceno „A“, kar dokazuje, da imajo „naravne ekosisteme in zelo dobre ribolovne možnosti za salmonidne in ciprinidne vrste rib“. Visokokakovostna rečna voda prispeva k velikosti in nedotaknjenosti morskih postrvi, ulovljenih s čolni coracle, ter popolnemu vzorcu na njih.

Valižanski ribolov s čolni coracle je starodaven način ribolova selivskih rib in edina zakonsko dovoljena metoda ribolova v teh rekah, iz katerih se morske postrvi lahko lovijo in prodajajo. To je obrt in spretnost iz 11. stoletja (in še prej), ki se je ohranila v 21. stoletju in ostaja „živa tradicija“. Čeprav so včasih čolne coracle obširno uporabljali po vsem Walesu, se danes uporabljajo izključno na rekah Taf, Tywi in Teifi. Te tri reke so edini kraji v Evropi, kjer se še izvaja ribolov s čolni coracle (prav s to določeno vrsto čolnov coracle). Eden od ribičev, ki lovijo s čolnom coracle na reki Tywi, prihaja iz družine, ki se s tovrstnim ribolovom na tej reki ukvarja že več kot 300 let. Valižanski čolni coracle so majhna ovalna plovila z desko na sredini, ki služi kot sedež. Izdelani so ročno iz jesenovine in vrbovine ter so narejeni kot košare. V vsakem čolnu coracle je en ribič, ki krmari z enim veslom. Pri valižanskem ribolovu s čolni coracle sodelujeta dva čolna, med katerima je razpeta mreža. Ribolov poteka večinoma ponoči zato, da morske postrvi ne vidijo sence čolna ali mreže, ki se jim bliža. Valižanski ribolov s čolni coracle je strogo reguliran in je dovoljen le na določenih območjih nizkih voda in bibavičnih območjih teh rek. Razmejitvene črte so navedene v ribolovnih predpisih. Vsi valižanski ribiči, ki lovijo s čolni coracle, potrebujejo dovoljenje, mreže za tak ribolov pa so opredeljene v zakonodaji.

Morske postrvi potujejo do območja drstenja vzdolž rečnega korita. To znanje so ribiči, ki lovijo s čolni coracle, pridobili skozi več stoletij ukvarjanja z ribolovom. Mreža se vleče po rečnem dnu z uporabo majhnih svinčenih uteži. V mrežo se ulovijo ribe, ki plavajo 46 cm nad rečnim dnom, ribe, ki plavajo nad navedeno višino, pa ostanejo neulovljene. Pri ribolovu s čolni coracle in pletenju mrež je pomembno predvsem obvladovanje edinstvenega sistema uteži, in sicer števila in teže svinčenih uteži, ki so pritrjene na mreže čolnov coracle. Sistem uteži je zapleten in temelji na Fibonaccijevem zaporedju števil v naravi. Ribiči se te spretnosti, ki se prenaša iz roda v rod, naučijo s prakso.

Lovljenje in prodaja morskih postrvi, ulovljenih na kateri koli drug način kot z ribolovom s čolni coracle, sta nezakonita. To pomaga pri ohranjanju, spremljanju in zagotavljanju sledljivosti vseh morskih postrvi „West Wales Coracle Caught Sewin“.

Sezona ribolova z ribiško palico (le za športne namene) se začne in konča pozneje kot sezona ribolova s čolni coracle.

Morske postrvi, ulovljene z ribiško palico, so dalj časa izpostavljene rečnemu blatu in mulju, zato imajo izrazitejši okus po zemlji, njihovo meso pa zaradi odpadlega listja pogosto spremeni barvo, medtem ko so značilno nedejavne v rečnih bazenih. Zaradi te nedejavnosti trošijo svoje zaloge energije.

5.2 Posebnosti proizvoda

Morske postrvi „West Wales Coracle Caught Sewin“ so selivske vrste rib, ki lahko živijo v sladkih rečnih vodah in morju. Izležejo se v rekah Teifi, Taf in Tywi, se selijo v morje, kjer se hranijo in rastejo, nato pa se vrnejo v reko, v kateri so se izlegle, in se tam drstijo. Mišični tonus je bolj razvit pri divjih morskih postrvih kot pri gojenih potočnih postrvih zaradi razdalje, ki jo preplavajo med selitvijo, in visokokakovostnih območij prehranjevanja v morju. Ribe se prehranjujejo samo v morju, kjer si ustvarijo svoje zaloge energije.

Mišični tonus se razvije med njihovim selitvenim plavanjem in se odraža v gosti teksturi in čvrstem mesu brez pretiranih maščobnih naslag. Te značilnosti se ohranjajo zaradi načina ribolova, ki zagotavlja, da se ribe ulovijo v njihovem najboljšem obdobju, tj. takoj, ko vstopijo v rečni sistem v nizkih in bibavičnih vodah reke ter preden postanejo značilno nedejavne in se njihove zaloge v rečnem okolju zmanjšajo. Zaradi tega ima morska postrv „West Wales Coracle Caught Sewin“ značilen nežen in fin „maslen“ okus z rahlim priokusom po „oreščkih“ ter edinstveno (blago in čisto) svežo aromo, njeno meso pa je čvrsto in ima gosto teksturo.

Luknje v mrežah za ribolov s čolni coracle morajo imeti premer najmanj 10 cm, kar pomeni, da manjše morske postrvi uidejo skozi mrežo, s čimer se zagotavlja trajnost tega ribolova. Z ribiško palico se lahko ulovijo manjše ribe.

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Podlaga za zahtevek za ZGO temelji na lastnostih proizvoda edinstvene kakovosti, katerega posebne značilnosti so povezane z naslednjim:

— kakovostjo sladke vode, kjer se riba izleže in kamor se vrača zaradi razmnoževanja;

— selitveno razdaljo, ki jo „divja“ riba preplava v morju;

— visoko kakovostjo območij prehranjevanja v morju. Ribe se prehranjujejo samo v morju, kjer ustvarijo svoje zaloge energije v obliki mišičnih beljakovin;

— dejstvom, da je ribolov s čolnom coracle edinstven tradicionalen način ribolova, pri katerem se riba lovi posamično v nepoškodovanem stanju takoj, ko vstopi v rečni sistem iz morja, in preden potroši svoje zaloge energije. Znak te „svežosti“ je, da so ob odstranitvi drobovja morske postrvi „West Wales Coracle Caught Sewin“ v njem še vedno ostanki njene morske prehrane, kot so peščenke.

Zgoraj navedeni dejavniki prispevajo k značilnostim rib, gre namreč za nepoškodovan svež proizvod s čvrstim mesom in izredno razvitimi mišicami z velikim deležem beljakovin in olja brez odvečnih maščobnih naslag. Te značilnosti se odražajo tudi v prehranski kakovosti rib, saj imajo nepoškodovano čvrsto meso in gosto teksturo, pripravljene pa imajo značilen nežen in fin „maslen“ okus z rahlim priokusom po „oreščkih“ ter edinstveno blago in čisto svežo aromo.

Valižanske čolne coracle so včasih obširno uporabljali po vsem Walesu, zdaj pa se uporabljajo izključno na rekah Taf, Tywi in Teifi, ki so vse v Zahodnem Walesu. Ena od družin, ki danes ribarijo na reki Tywi, se z ribolovom s čolni coracle ukvarja že več kot 300 let.

Valižanski ribolov s čolni coracle sega v začetek 19. stoletja. Vključuje veliko veščin, ki so se prenašale iz roda v rod, kot so izdelava čolnov coracle, izdelava mrež, poznavanje bibavičnih območij, primernih za ribarjenje, poznavanje reke in upoštevanje dejavnikov, kot so globina reke (odvisna od poplavne vode), plima in vetrne razmere. Pri ribolovu s čolni coracle je treba imeti izjemne spretnosti, natančno upravljati čoln in pluti ter nadzorovati položaj mreže in se obdržati na vodi. Te spretnosti ribičev so še toliko pomembnejše, ker ta ribolov v glavnem poteka ponoči. Valižanski čolni coracle so izdelani ročno iz jesenovine in vrbovine ter so narejeni kot košare. Čeprav sta njihova zasnova in način izdelave ostala nespremenjena več stoletij, se pri njihovi izdelavi zaradi razvoja sodobnih materialov zdaj uporabljajo tudi kreton, platno in steklena vlakna.

Morska postrv „West Wales Coracle Caught Sewin“ je kakovosten proizvod, sopomenka za valižansko kulinarično dediščino in kulturo, uporabljajo pa ga številni vrhunski kuharski mojstri in gastronomi. V sezoni ribolova s čolni coracle je kot sezonski proizvod redno na jedilnih listih priznanih lokalnih restavracij, po njej pa povprašujejo tako lokalni prebivalci kot turisti. Pogosto se prodaja dimljena ter je na voljo v prestižnih trgovinah z živili v Londonu in po Združenem kraljestvu. Morske postrvi „West Wales Coracle Caught Sewin“ se trenutno prodajajo na oddelku z živili v veleblagovnicah Harrods in Fortnum & Mason v Londonu.

Andrew Luck – lokalni kuharski mojster na območju reke Tywi

„Kot kuharski mojster z vznemirjenjem pričakujem prve morske postrvi West Wales Coracle Caught Sewin v sezoni, ki so še sveže pripeljane s čolnov coracle v Zahodnem Walesu. Za kuharske mojstre je West Wales Coracle Caught Sewin odlična riba, ne samo zaradi njenega edinstvenega svežega okusa in goste teksture, ampak tudi zaradi zgodbe, ki je povezana z njo, ter njene zgodovine in tradicije. V zadovoljstvo mi je, da imam ta kakovostni proizvod na jedilnem listu in da točno vem, od kod prihaja. West Wales Coracle Caught Sewin je vrhunska riba, ki lahko dimljena ali kuhana pokaže svojo pravo raznolikost.“

Sklic na objavo specifikacije

(člen 5(7) Uredbe (ES) št. 510/2006 (3))

https://www.gov.uk/government/publications/protected-food-name-west-wales-coracle-caught-sewin-pgi

(1) UL L 343, 14.12.2012, str. 1.

(2) Nadomeščena z Uredbo (EU) št. 1151/2012, (UL L 93, 31.3.2006, str. 1).

(3) Glej opombo 2.